През 60-те и 70-те години на XIX век българският народ изградил свое националноосвободително движение, благодарение на действията на Георги Раковски, Любен Каравелов, Васил Левски, Христо Ботев, Стефан Стамболов и други български патриоти. То намерило завършен вид с Априлското въстание от 1876 г. Жестоките репресивни методи, които османската армия наложила над въстаналото българско население и избиването на около 30 хил. българи, предизвикало бурни реакции сред обществеността в Европа. Това и редица други фактори от политически характер довели до поредната Руско-турска война от 1877 – 1878 г. След приключването ѝ по силата на Берлинския договор било създадено автономно Българско княжество, а Сърбия и Румъния получили независимост. Берлинският конгрес от 1878 г. стабилизирал международното положение в Европа за период от 40 години.